Ibaliidae

Eileenella
 Heteribalia
 Ibalia

Ibaliidae er en familie av stilkvepser. De er beslektet med gallvepser (Cynipidae) men i motsetning til disse er de parasitoider som snylter på andre insekter, trolig for det meste bartrevepser (Siricidae) og Anaxyelidae. De er regnet for å være en svært primitiv gruppe med mange opprinnelige trekk for stilkvepser. Selv om de er regnet for å være en svært gammel gruppe, kjenner man likevel ingen fossiler av dem.

Det er beskrevet 20 arter, men man regner med at det finnes ca. 50 i verden, tre er funnet i Europa og det er påvist én art i Norge.

Utseende 
Middelsstore (10 – 20 mm), slanke vepser som lettest kjennes på bakkroppen som er kraftig sammentrykt fra sidene, nærmest knivskarp. De er blant de største medlemmene av gruppen Cynipoidea. Blankt svarte, rødlige eller gule og svarte. Hodet er nokså lite, antennene lange og trådformede og består av 13 ledd hos hunnen, 15 hos hannen. Forkroppen (thorax) er noe sammentrykt, smal, midtfeltet smalt trapesformet og tydelig avgrenset. For- og mellombeina er nokså korte og spinkle, bakbeina lange og kraftige. Bakbeinas første tarseledd er mer enn dobbelt så langt som de andre fire leddene til sammen. Vingene er temmelig lange og smale, med markert, mørkt vingemerke (pterostigma) og gjerne mørke flekker, tydelige årer, to lengdeårer nær vingespissen. Bakkroppen er avlang, sammentrykt, nærmest knivformet og blank, hunnen har et nokså langt, tynt eggleggingsrør.

Levevis 
Ibaliidene er parasitoider, larvene snylter på larver av plantevepser (Symphyta), mest larvene til trevepser (Siricidae og Anaxyelidae) som lever inne i ved. De er endoparasitoider, det vil si at parasitt-larven lever inne i vertslarven. Larveutviklingen tar to til fem år.

Den norske arten Ibalia rufipes er parasitt på bartrevepser. Ved hjelp av luktesans oppsøker og finner hunnen eggleggningshullene til vertsdyret. Hun legger ett egg i hvert hull.

Systematisk inndeling / europeiske arter 
Artstallene følger 

 Ordenen vepser (vepser, humler, bier og maur) (Hymenoptera) 
 Underordenen stilkvepser (Apocrita)
 delgruppe parasittvepser (Parasitica) (parafyletisk)
 delgruppe Proctotrupomorpha
 Overfamilien Cynipoidea
 Familien Ibaliidae
 Underfamilien Eileenellinae
 Slekten Eileenella Fergusson, 1992 - én art, Ny-Guinea
 Slekten Heteribalia Sakagami - fem arter
 Underfamilien Ibaliinae
 Slekten Ibalia Latreille, 1802 - 14 arter
 Ibalia leucospoides (Hochenwart, 1785) – funnet i Sverige og Finland
 Ibalia rufipes Cresson, 1879 [syn: Ibalia drewseni] – finnes i Norge, Sverige, Danmark, Finland
 Ibalia jakowlewi Jacobson, 1899 – Finland, Mellom-Europa
 Underfamilien Proibaliinae - fossil

Referanser

Litteratur 
 Nordlander, G., Liu, Z. & Ronquist, F. (2003) Phylogeny and historical biogeography of the cynipoid wasps of the family Ibaliidae (Hymenoptera). Systematic Entomology 21(2): 151-166. html
 Hansen, Lars Ove. (2010) The family Ibaliidae (Hymenoptera, Cynipoidea) in Norway. Norwegian Journal of Entomology 57, side 139-141.
 Spradbery, J.P. (1970) The biology of Ibalia drewseni Borries (Hymenoptera: Ibaliidae), a parasite of siricid woodwasps. Proceedings of the Royal Entomological Society of London (A) 45, side 104-113.
 Ottesen, P.S. (1993, revidert 1999) Norske insekter og deres artsantall. NINA utredning 55: 1-40. html

Eksterne lenker 
 
 Ibaliidae på Tree of life
 Bilde av nordamerikanske arter
 Fauna Europa (2004) Fauna Europaea version 1.1, www.faunaeur.org – utbredelsesdatabase for europeiske dyr.

Vepser